
REFERAT
privind aprobarea dării în administrare către Direcția Poliției Locale Timișoara a sistemului de supraveghere video realizat în 13 locații din Municipiul Timișoara

Asigurarea climatului de normalitate civică, de ordine și siguranță publică a reprezentat permanent o prioritate pentru societate, care prin structurile sale specializate, a căutat să identifice cele mai eficiente forme și modalități de realizare a acestui obiectiv.

Ordinea publică, ca parte componentă a securității naționale, reprezintă starea de legalitate, de echilibru și de pace, corespunzătoare unui nivel socialmente acceptabil de respectare a normelor legale și de comportament civic, care permite exercitarea drepturilor și libertăților constituționale, precum și funcționarea structurilor specifice statului de drept, caracterizându-se prin credibilitatea instituțiilor, sănătatea și morala publică, starea de normalitate în organizarea și desfășurarea vieții politice, sociale și economice, în concordanță cu normele juridice, etice, morale, religioase și de orice altă natură, general acceptate de societate.

Siguranța publică exprimă sentimentul de liniște și încredere pe care îl conferă serviciul polițienesc pentru aplicarea măsurilor de menținere a ordinii și liniștii publice, a gradului de siguranță al persoanelor, colectivităților și bunurilor, precum și pentru realizarea parteneriatului societate civilă – poliție, în scopul soluționării problemelor comunității, al apărării drepturilor, libertăților și intereselor legale ale cetățenilor.

Pentru o bună dezvoltare a mediului de afaceri și a unei economii echilibrate, durabile, dinamice şi competitive în Polul de Creştere Timişoara este nevoie de asigurarea unui climat de ordine și siguranță publică, ţinând cont de protejarea mediului şi creşterea calităţii vieţii.

Astfel, Municipiul Timişoara a luat hotărârea realizării unui sistem de supraveghere video pentru creşterea siguranţei şi prevenirea criminalităţii, finanțat în cadrul Programului Operaţional Regional, Axa Prioritară 1: Sprijinirea dezvoltării durabile a oraşelor - poli urbani de creştere, Domeniul major de intervenţie 1.1 – Planuri integrate de dezvoltare urbană, Sub-domeniul: Poli de creştere.

Acesta a vizat instalarea a 94 camere de supraveghere video dispuse în 13 locaţii din Municipiul Timişoara (Piaţa Libertăţii, Piaţa Unirii, Piaţa Sfantu Gheorghe, Piaţa Victoriei, Piaţa 700, Piaţa Badea Cârţan, Piaţa Traian, Liceul C.D. Loga, Liceul Eftimie Murgu, Liceul J.L. Calderon, Liceul N. Lenau, Liceul G. Moisil, Primăria Municipiului Timişoara), dotarea unui dispecerat de monitorizare a imaginilor situat la sediul Poliţiei Locale Timisoara, str. Avram Imbroane nr.54 (mobilier, statii grafice dotate cu monitoare, centrul de date pentru procesarea și stocarea acestora) precum și asigurarea alimentării cu energie electrică a camerelor de supraveghere aferente celor 44 avize tehnice de racordare (Enel Distribuție Banat).

Astfel, obiectivul de investiții “Sistem de supraveghere pentru creşterea siguranţei şi prevenirea criminalităţii în municipiul Timişoara”, cod SMIS 40138, devine funcțional din data 05.04.2016, dată la care a fost semnat procesul verbal de recepție la terminarea lucrărilor și care a devinit mijloc fix în evidența Municipiului Timișoara cu valoarea de 1.932.122,97 lei, TVA inclus, având  numărul de inventar 22654.

Transmiterea informațiilor de date de la toate cele 94 camerele de supraveghere la dispeceratul central este asigurată de o rețea de fibră optică în lungime de 16,8 km (și a echipamentelor aferente) amplasată în subteran într-o canalizație dedicată, realizată din fonduri ale bugetului local al Municipiului Timișoara special pentru asigurarea sustenabilității proiectului finanțat din fonduri nerambursabile, fără de care nu ar fi posibilă funcționarea sistemului de supraveghere.

Această lucrare a făcut obiectul proiectului „Racord la reţeaua metropolitană existentă de fibră optică pentru realizarea obiectivului Sistem de supraveghere pentru creşterea siguranţei şi prevenirea criminalităţii în Municipiul Timişoara”, finanțat din bugetul local al Municipiului Timișoara,  finalizat în 10.07.2015 și care a devenit mijloc fix în evidența Municipiului Timișoara cu valoarea de 2.051.565,82 lei, TVA inclus, având  numărul de inventar 22599.

Securitatea întregului sistem de supraveghere video este asigurată de Serviciul de Telecomunicaţii Speciale Timiș în baza Protocolului de Cooperare, înregistrat sub numărul 665/15.11.2011.

Din punct de vedere operațional, entitatea publică responsabilă cu operarea și utilizarea rezultatelor (înregistrări și rezolvare evenimente de ordin infracțional) sistemului de supraveghere este Direcția Poliția Locală Timișoara, la nivelul acesteia s-a creat dispeceratul central de monitorizare a zonelor supravegheate. 

Ținând cont de cele menționate anterior și faptul că:
· Cele două obiective de investiții au fost realizate de executanți diferiți, iar în contractele de lucrări aferente nu a fost prevăzut buget aferent cheltuielilor  de mentenanță și întreținere
· Sistemul de supraveghere video poate suporta extinderi, existând premisele să apară un nou operator economic la o dezvoltare ulterioară a acestuia
· Remedierea unor defecțiuni apărute la sistemul de supraveghere video trebuie realizată în timp util pentru asigurarea funcționalitărții acestuia 24 h din 24h și de către personal competent cu pregătire specifică 
· Legislația specifică în domeniu care relevă necesitatea unei mentenanțe corespunzătoare pentru sistemele de supraveghere video

Având în vedere cele menţionate mai sus, precum şi necesitatea dării în administrare a întregului sistem de supraveghere, unei entității care să asigure funcționalitatea acestuia din toate punctele de vedere:

PROPUNEM:

· aprobarea trecerii în administrarea Direcției Poliției Locale Timișoara a întregului sistem de supravghere video, compus din cele două mijloace fixe înregistrate în evidența Municipiului Timișoara cu numerele de inventar 22654 respectiv 22599.
· Direcția Poliția Locală Timișoara va întreprinde toate demersurile necesare pentru asigurarea tuturor mijloacelor organizatorice, logistice, materiale şi financiare pentru funcţionarea întregului sistem, în perioada de operare a acestuia, inclusiv mentenanța acestui sistem. 

